અને લગભગ એક મહિના પહેલાં અમે ઉત્તરાખંડમાં 12,850 ફૂટની ઊંચાઈએ આવેલા કેદારકંઠ શિખરના ટ્રેકિંગની તૈયારી શરૂ કરી દીધી. ક્યારેય ન અનુભવેલા અનુભવની તૈયારી, હાડ થિજાવી દે એવી માઇનસ 12 ડિગ્રી ઠંડીમાં રહેવાની તૈયારી અને સૌથી મહત્ત્વ એવી શિખરને સર કરી શકાય એવી તાકાત ભેગી કરવાની તૈયારી. બૂટ, સ્વેટર, જેકેટ્સ, હાથમોજાં, પગનાં મોજાં, થર્મલવેર, ગરમ વાંદરાટોપી, મફલર, રેઇનકોટ, વોટર- હાથમોજાં, ટી-શર્ટ, ટ્રેક સૂટ, દવાઓ અને મોઇશ્ચર ક્રીમનું પેકિંગ કરવાનું પણ ચાલુ કરી દીધું. ગુજરાતી હોઈએ અને ક્યારેય ન ભૂલીએ એવો નાસ્તો, જેમ કે ગાંઠિયા, સુખડી, પૂરી, થેપલાં, ચેવડો – સાથે ડ્રાયફ્રૂટ અને ખજૂર જેવો પૌષ્ટિક નાસ્તો પણ ખરો.